Hof beslis vandag oor dreigende staking by bankeFoto: Absa Groep Die arbeidshof sal later vandag beslis of die bankwerkersvakbond Sasbo se beplande staking teen werksverliese in die banksektor Vrydag sal voortgaan. Dié staking dreig om die bankwese in die land dán tot stilstand te bring, insluitend OTM’s. Dit volg nadat Business Unity South Africa (Busa), wat die banke verteenwoordig, ŉ dringende aansoek om ŉ interdik gebring het om die protesaksie in sy spore te stuit. Busa voer aan dat die protes onwettig en onbeskermd is en dat Sasbo en Cosatu hul artikel 77-kennisgewing moet onttrek. Die saak is Woensdag in die hof in Braamfontein in Johannesburg aangehoor. Maroela Media het vroeër berig Sasbo beplan vyf landswye protesoptogte vir Vrydag, naamlik in Johannesburg, Durban, Bloemfontein, Port Elizabeth en Kaapstad, om beswaar te maak teen onlangse grootskaalse afleggings wat in die bankwese plaasvind as gevolg van digitalisering. Standard Bank het in Maart vanjaar aangekondig dat hy 1 200 werkers gaan afdank en 91 van sy takke gaan toemaak, terwyl Nedbank ook planne bekendgemaak het om 3 000 werkers af te lê. Absa het ook in daardie maand gesê dat hy 870 werkers sou afdank. Busa het gister gesê die vraag bly staan of Sasbo en Cosato ooit op ŉ artikel 77-kennisgewing van die Wet op Arbeidsverhoudinge kan staatmaak wat reeds in Augustus 2017 by die Nasionale Raad vir Ekonomiese Ontwikkeling en Arbeid (Nedlac) ingedien is. Busa het aangevoer dat vakbonde nie só ’n kennisgewing bloot op ys kan plaas en dit dan jare later eers gebruik nie. Die vakbonde hou egter voet by stuk dat die kennisgewing wel geldig is. Joe Kokela, hoofsekretaris van Sasbo, het verbruikers vroeër in ŉ verklaring aangemoedig om Vrydag van mobiele bankdienste gebruik te maak in plaas daarvan om na hulle plaaslike tak te gaan. Die vakbonde verwag dat ongeveer 50 000 mense aan die staking gaan deelneem, wat moontlik die grootste staking sedert 1920 kan wees. Die Suid-Afrikaanse Inkomstediens het verbruikers intussen gewaarsku dat die staking moontlik ŉ uitwerking op belastingterugbetalings kan hê. “Ons moedig belastingbetalers aan om hul betalings dus twee sakedae vooruit af te handel,” is in ŉ verklaring gesê.